出京東歸招趙參
作者：張方平
朝代：宋

paragraphs: 季子揣摩佩六印，主父宦游食五鼎。
奈何君抱縱橫才，四方漂泊無人省。
我客在陳君逆旅，秋霖淫滯宵燈永。
解裘命酒邀與談，蕭蕭衢路驊騮騁。
是時泣血略相弔，我走汝南君入郢。
今者索然來上都，陰懷一刺謀謁請。
深閎高蓋競豪權，大浪長風獨萍梗。
龍待雲雷無一勺，虎思林麓困窮穽。
壯心日覺春冰消，素髮年來曉霜冷。
季子主父昔亦爾，子參今胡懷怲怲。
一爲齊國無立錐，一爲洛陽無二頃。
我有弊廬濉之陽，子參良田枕清潁。
況是伊人高枕時，明朝歸鞅同君整。